முத்துவீரன் தாத்தா எனும் கதாபாத்திரம் நாவல் ஆரம்பித்த சில பக்கங்களிலேயே இடம்கொள்கிறார். தூக்கணாங்குருவிக் கூட்டை வைத்து மழை வரப்போவதை சொல்கிறார். குழுமியிருக்கும் சிறுவர்கள் பரிகசிக்க அதன் விளக்கத்தை உரையாடலின் வழியே தெளிவாக எடுத்துரைக்கிறார். மண்ணிலிருந்து எவ்வளவு உயரத்தில் தூக்கணாங்குருவி கூடு கட்டுகிறதோ அதைப் பொறுத்தே மழையின் அளவு இருக்கும். மேலும் கூட்டில் இரண்டு ஓட்டைகள் இருக்குமாம். ஒன்று கீழ்பக்கம். மற்றொன்று பக்கவாட்டில். பக்கவாட்டில் இருக்கும் வாசல் தெற்கு பக்கமாக இருந்தால் வடகிழக்கு பருவமழை பெய்யும் எனவும் வடக்கு பக்கமாக இருந்தால் தென்மேற்கு பருவமழை பெய்யுமெனவும் சொல்கிறார்.